als_Latn dik_Latn sag_Latn
Ambasada e Shteteve të Bashkuara të Amerikës në Tiranë mendon se prania e ish-komunistëve në politikën shqiptare, përfshirë edhe Kryeministrin aktual, Sali Berisha, janë pengesë në hapjen e arkivave sekrete dhe zbardhjen e së vërtetës rreth regjimit të kaluar në vend, ndërsa vlerëson se qeveria ka shumë pak gjasa të përballojë koston e kompensimit të të persekutuarve politikë.
Kablli diplomatik me numër 06TIRANA506 dhe me titull: “Viktimat e komunizmit: obelisk, por jo akses ndaj arkivave shtetërore”, raporton mbi Konferencën e Parë Kombëtare të Viktimave të Komunizmit, të zhvilluar më 12 maj 2006 në Tiranë. Kablli cilësohet si “i ndjeshëm, por i paklasifikuar”, gjë që do të thotë se nuk përmban sekrete apo informacion që nuk dihet, por se gjithsesi mund të krijojë kokëçarje.
Në fund të raportit, një koment me 123 fjalë, thotë: “Megjithëse qeveria e Shqipërisë ka premtuar riparime sipërfaqësore për viktimat e komunizmit dhe se ka pranuar, në parim, të paguajë kompensim, ka shumë pak gjasa që qeveria do të disponojë mjetet e nevojshme financiare për të plotësuar në tërësi kompensimin për anëtarët e Shoqatës. Për më tepër, ka shumë pak gjasa që qeveria të angazhohet në një proces tërësor për zbardhjen e fakteve dhe të dhënave që janë të nevojshme për të nxjerrë në dritë të gjitha dëmet e shkaktuara nga komunizmi. Një analizë e tillë do të kërkojë hapjen e arkivave shtetërore, të cilat deri tani janë mbajtur të mbyllura dhe shumë pak [njerëz] besojnë do të hapen, duke parë rëndësinë e shumë ish-komunistëve, përfshirë edhe Kryeministrin aktual, nëpër klasën politike. Ky nuk është një problem i ri dhe nuk ka gjasa që të zgjidhet së shpejti”.
Megjithëse është e njohur gjerësisht që Kryeministri Sali Berisha ka qenë anëtar dhe funksionar i Partisë së Punës së Shqipërisë, vetë Berisha e ka mohuar direkt dhe indirekt këtë fakt. Në jetëshkrimin e tij zyrtar nuk përmendet në asnjë rast që ai ka qenë anëtar i Partisë së Punës, ndërsa në një intervistë me rrjetin televiziv BBC, në vitin 2008, gazetarja Sarah Montague e pyeti për faktin se “disa thonë se është i vetmi politikan i mbijetuar nga periudha komuniste”. Kryeministri Berisha iu përgjigj: “Unë nuk kam qenë politikan në kohën e regjimit komunist. Kam qenë një studiues shkencor dhe kardiolog shumë i pasionuar”.
Montague e pyeti më tej, nëse ka qenë pjesë e rrethit të brendshëm të diktatorit komunist, Enver Hoxha, dhe Berisha iu përgjigj se nuk kishte qenë, pasi nuk plotësonte kushtet e tij.
Në dhjetor të vitit 2010, emisioni investigativ “Fiks Fare”, në televizionin “Top Channel”, publikoi dy fotografi, ku Kryeministri Berisha shfaqej nën shoqërinë e djalit të Enver Hoxhës, Sokol Hoxha, dhe bashkëshortes së këtij të fundit, Liljana Hoxha.
Pak ditë më vonë, Liljana Hoxha e konfirmoi miqësinë shumëvjeçare me Kryeministrin e sotëm, në një intervistë me gazetën “Shekulli”.
Dosjet e periudhës së komunizmit gjenden në arkiva të ndryshme shtetërore, të cilat janë të vështira për t’u aksesuar nga studiuesit apo njerëzit e zakonshëm. Dosjet e Ministrisë së Punëve të Brendshme apo të degës së Sigurimit mbahen ende të mbyllura për publikun, ndërsa arkiva penale është shumë e vështirë të aksesohet.
als_Latn als_Latn als_Latn als_Latn als_Latn als_Latn als_Latn als_Latn